Man doodgesteek ná hy glo by buurman inbreek | Netwerk24
Deur Cara-Lee Dorfling 14 Oktober 2019 15:43
Volgens die polisie het die voorval Vrydag omstreeks 21:00 in die buurt Greenfields gebeur toe die buurman, Luthando Ndude (19), glo saam met 'n tweede man by die huis ingebreek het.
Die mans het glo hard geklop aan die voordeur terwyl die huiseienaar en sy vrou besig was om aandete te maak. Die huiseienaar het geweier om hulle in te laat, waarna hulle glo die vensters en die deur gebreek het," het kol. Priscilla Naidu, polisiewoordvoerder, in 'n verklaring gesê.
Die huiseienaar het hom na bewering met 'n mes bewapen om hom en sy vrou te beskerm.
'n Bakleiery het uitgebreek toe die twee mans, wat glo met 'n mes en 'n panga gewapen was, toegang tot die huis verkry het.
Ndude (19) is noodlottig in die bors gesteek en die tweede man het uit die huis gevlug.
'n Saak van moord word teen die huiseienaar ondersoek, maar hy is nie in hegtenis geneem nie. Die polisie sal die dossier ná afloop van die ondersoek aan die direkteur van openbare vervolging (NDOV) oorhanding om te besluit of hy vervolg gaan word of nie.
Naidu is onseker hoe lank dié proses sal duur.
Die polisie het Maandag nog gesoek na die tweede vermeende inbreker wat van die toneel af weggehardloop het. Sy naam is bekend aan die polisie en 'n saak van huisbraak word teen hom ondersoek.